Le fa go le jalo, Samesone ene e ne e le Monasirite ka tsela e sele. Pele ga Samesone a tsholwa, moengele wa ga Jehofa o ne a bolelela mmaagwe jaana: “Bona! o tla ima, mme ruri o tla belega ngwana wa mosimane, mme go se ka ga tla legare lepe mo tlhogong ya gagwe, ka gonne ngwana o tla nna Monasirite wa Modimo fa a tswa mo sebopelong; mme ke ene yo o tla etelelang pele go boloka Iseraele mo seatleng sa Bafilisitia.” (Baatlhodi 13:5) Samesone ga a ka a ikana gore o tla nna Monasirite. Modimo ke ene a mo tlhomileng gore e nne Monasirite mme Bonasirite jwa gagwe e ne e le jwa botshelo jotlhe. Molao wa go thibelwa go ama setopo o ne o sa mo ame. Fa o ne o mo ama mme a bo a ama setopo a sa ikemisetsa, o ne a ka simolola jang Bonasirite jwa gagwe jwa botshelo jotlhe jo bo simolotseng fa a sena go tsholwa? Ka jalo he, go bonala dilo tse di neng di batlega mo Bonasiriteng jwa botshelo jotlhe di ne di farologana ka ditsela dingwe le dilo tse di neng di batlega mo go ba ba ithaopetseng go nna Banasirite.